લગ્નોત્સવની પાર્ટીમાં ગીતો ગાવાં જતાં મીરા દોશી કહે છે, “લગ્નોમાં પરંપરાગત વિધિ કરવામાં આવતી હતી તે હવે લુપ્ત થઈ રહી છે. હાલના સમયમાં લોકોને લગ્નવિધિ ઝડપથી પૂરી થાય તેમાં જ રસ હોય એવું લાગે છે. વડીલોને પણ હવે વર-વધૂને આશીર્વાદ આપીને ઝડપથી નીકળી જવામાં જ રસ હોય તેમ પરંપરાગત લગ્નવિધિમાં રસ ઓછો થઈ ગયો છે. આજની યુવાપેેઢી તો લગ્નોમાં એન્જોય કરવામાં માને છે. યુવાપેઢીને હિન્દી ફિલ્મીગીત સાંભળવામાં રસ વધુ હોઈ લગ્નવિધિમાં શું ચાલે છે તેમાં બિલકુલ રસ હોતો નથી. એક સમયે ફટાણાં ગાવા માટે મહિલાઓમાં ભારે ઉત્સાહ જોવા મળતો હતો. મહિલાઓ કેટલાય દિવસો અગાઉ તેની તૈયારી કરતી હતી. ફટાણાંમાં બંને પક્ષેથી સામસામાં વાક્યુદ્ધ ખેલાતાં હતાં. ફટાણાં એટલાં લોકપ્રિય બન્યાં હતાં કે એક સમયે ગુજરાતી ફિલ્મોમાં જ્યારે લગ્નના પ્રસંગો દર્શાવવામાં આવતાં તો તેમાં તેમાં ફટાણાં ચોક્કસ ગવાતાં હતાં.